CELEX: 32022R0699
Language: et
Date: 2022-05-03 00:00:00
Title: Komisjoni delegeeritud määrus (EL) 2022/699, 3. mai 2022, millega muudetakse Euroopa Parlamendi ja nõukogu määrust (EL) 2021/821, jättes Venemaa kui sihtkoha liidu üldiste ekspordilubade kehtivusalast välja

4.5.2022   
               
               
                  ET
               
               
                  Euroopa Liidu Teataja
               
               
                  LI 130/1
               
            
         KOMISJONI DELEGEERITUD MÄÄRUS (EL) 2022/699,
         3. mai 2022,
         millega muudetakse Euroopa Parlamendi ja nõukogu määrust (EL) 2021/821, jättes Venemaa kui sihtkoha liidu üldiste ekspordilubade kehtivusalast välja
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 20. mai 2021. aasta määrust (EL) 2021/821, millega kehtestatakse liidu kord kahesuguse kasutusega kaupade ekspordi, vahendamise, tehnilise abi, transiidi ja edasitoimetamise kontrollimiseks, (1) eriti selle artikli 17 lõiget 2,
         ning arvestades järgmist:
         
                     (1)
                  
                  
                     Pidades silmas Venemaa ebaseaduslikku rünnakut Ukraina territoriaalse terviklikkuse, suveräänsuse ja sõltumatuse vastu ning sellega seotud ohte liidu olulistele julgeolekuhuvidele, otsustas liit kehtestada täiendavad piirangud kahesuguse kasutusega kaupade ja tehnoloogia ekspordi ning nendega seotud teenuste osutamise suhtes. Nõukogu määrusega (EL) 2022/328 (2) kehtestati piirangud kahesuguse kasutusega kaupade ja tehnoloogia ekspordi ning nendega seotud teenuste osutamise suhtes. Nõukogu määrusega (EL) 2022/394 (3) kehtestati täiendavad piiravad meetmed navigatsioonikaupade ja -tehnoloogia ekspordile. Nõukogu määrusega (EL) 2022/428 (4) kehtestati piirangud seadmete, tehnoloogia ja teenuste eksportimise suhtes Venemaa energiatööstusele (välja arvatud tuumatööstusele ja energiatranspordile järgneva etapi sektorile). Nõukogu määrusega (EL) 2022/576 (5) kehtestati täiendavad piirangud mitmesugusele kõrgtehnoloogiale.
                  
               
                     (2)
                  
                  
                     Määrusega (EL) 2021/821 võetakse kasutusele kaheksa liidu üldist ekspordiluba teatavate kaupade eksportimiseks teatavatesse sihtkohtadesse kindlatel kasutustingimustel. Praegu saab Venemaale eksportimiseks kasutada kolme liidu üldist ekspordiluba: EU003 (kaupade reeksport pärast parandamist või asendamist ELis), EU004 (kaupade eksport näitusele või messile), EU005 (telekommunikatsiooni seadmete eksport).
                  
               
                     (3)
                  
                  
                     Pidades silmas liidu meetmeid Venemaa vastu, on asjakohane jätta Venemaa liidu üldiste ekspordilubade nr EU003, EU004 ja EU005 sihtkohtade loeteludest välja, et Venemaa ei saaks juurdepääsu kriitilise tähtsusega tehnoloogiale ja kahesuguse kasutusega kaupadele.
                  
               
                     (4)
                  
                  
                     Seepärast tuleks määrust (EL) 2021/821 vastavalt muuta.
                  
               
                     (5)
                  
                  
                     Võttes arvesse konfliktist tulenevat otsest ohtu Euroopa rahule ja julgeolekule, on liidu üldiste ekspordilubade nr EU003, EU004 ja EU005 kehtivusalast Venemaa väljajätmine tungivalt kiireloomuline. Seepärast tuleks kohaldada määruse (EL) 2021/821 artikli 19 lõike 1 kohast kiirmenetlust ning käesolev delegeeritud määrus peaks jõustuma järgmisel päeval pärast selle avaldamist Euroopa Liidu Teatajas,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) 2021/821 II lisa muudetakse vastavalt käesoleva määruse lisale.
         
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 3. mai 2022
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 206 11.6.2021, lk 1.
         
            (2)  Nõukogu 25. veebruari 2022. aasta määrus (EL) 2022/328, millega muudetakse määrust (EL) nr 833/2014, mis käsitleb piiravaid meetmeid seoses Venemaa tegevusega, mis destabiliseerib olukorda Ukrainas (ELT L 49, 25.2.2022, lk 1).
         
            (3)  Nõukogu 9. märtsi 2022. aasta määrus (EL) 2022/394, millega muudetakse määrust (EL) nr 833/2014, mis käsitleb piiravaid meetmeid seoses Venemaa tegevusega, mis destabiliseerib olukorda Ukrainas (ELT L 81, 9.3.2022, lk 1).
         
            (4)  Nõukogu 15. märtsi 2022. aasta määrus (EL) 2022/428, millega muudetakse määrust (EL) nr 833/2014, mis käsitleb piiravaid meetmeid seoses Venemaa tegevusega, mis destabiliseerib olukorda Ukrainas (ELT L 87I, 15.3.2022, lk 13).
         
            (5)  Nõukogu 8. aprilli 2022. aasta määrus (EL) 2022/576, millega muudetakse määrust (EL) nr 833/2014, mis käsitleb piiravaid meetmeid seoses Venemaa tegevusega, mis destabiliseerib olukorda Ukrainas (ELT L 111, 8.4.2022, lk 1).
      
      
         
            LISA
            II lisa muudetakse järgmiselt:
            
                        1)
                     
                     
                        C jao „PARANDATUD VÕI ASENDATUD KAUPADE EKSPORT“ 2. osast „Sihtkohad“ jäetakse välja taane Venemaa kohta;
                     
                  
                        2)
                     
                     
                        D jao „NÄITUSELE VÕI MESSILE AJUTISELT EKSPORDITAV KAUP“ 2. osast „Sihtkohad“ jäetakse välja taane Venemaa kohta;
                     
                  
                        3)
                     
                     
                        E jao „TELEKOMMUNIKATSIOON“ 2. osast „Sihtkohad“ jäetakse välja taane Venemaa kohta.